Vrou, nog een vas oor Soweto-kinders se grumoordeNqobile Zulu en Tshiamo Rabanye (Foto: Twitter) ŉ 50-jarige vrou en haar 39-jarige lewensmaat is agter tralies in verband met die grumoorde op die sesjarige Tshiamo Rabanye en die vyfjarige Mduduzi Nqobizitha Zulu. Maroela Media het vroeër berig die seuntjies se verminkte liggame is Donderdagoggend in Soweto gevind nadat hulle Woensdagaand as vermis aangemeld is. Hulle het vroeër buite in die straat gespeel. Een van die kinders se liggaam is in White City gevind en die ander kind se liggaam is later in Rockville aangetref. Lt.genl. Elias Mawela, provinsiale polisiekommissaris, het ŉ spesiale span opdrag gegee om die kinders se moorde te ondersoek en die twee verdagtes is Dinsdag, ná ŉ forensiese ondersoek by die seuntjies se onderskeie huise, vir ondervraging ingeneem. Hulle is daarna van moord aangekla en sal na verwagting Vrydag in die Protea-landdroshof verskyn. Herman Mashaba, leier van ActionSA, het vroeër ŉ beloning van R50 000 aangebied vir inligting wat sal lei tot die inhegtenisneming én skuldigbevinding van klein Nqobile en Tshiamo se moordenaars.